Gunārs Kūtris

**Gunārs Kūtris** (dzimis  Liepnā) ir latviešu jurists un politiķis. Bijušais Satversmes tiesas tiesnesis un priekšsēdētājs. 12. Saeimas deputāts no partijas "No sirds Latvijai",  14. Saeimas deputāts no Zaļo un Zemnieku savienības (ZZS).

## Dzīvesgājums
Dzimis 1960. gadā Liepnā. Mācījās Liepnas vidusskolā.
1983. gadā absolvēja Latvijas Valsts universitātes Juridisko fakultāti, 1994. gadā šajā fakultātē ieguva tiesību zinātņu maģistra grādu. 
No 1982. līdz 1985. gadam bija Latvijas Valsts universitātes Juridiskās fakultātes kriminālistikas laboratorijas vadītājs, pēc tam līdz 1990. gadam strādāja fakultātes Krimināltiesisko zinātņu katedrā kā vecākais pasniedzējs, kopš 1990. gada ir fakultātes Krimināltiesisko zinātņu katedras lektors. 

No 1990. līdz 1996. gadam G. Kūtris bija Latvijas Ģenerālprokuratūras Metodikas nodaļas virsprokurors, pēc tam līdz 2001. gadam strādāja Valsts ieņēmumu dienestā, kur vadīja Finanšu policijas pārvaldi. Papildināja zināšanas Federālā izmeklēšanas biroja Nacionālajā akadēmijā ASV, Federālo tiesībsargājošo iestāžu apmācību centrā ASV un Japānas Tieslietu ministrijas Pētījumu un apmācību institūtā.
2001. gadā kļuva par Tieslietu ministrijas valsts sekretāra Aivara Maldupa vietnieku, no 2003. līdz 2004. gadam pats bija valsts sekretārs.

2004. gadā viņu ievēlēja par Latvijas Republikas Satversmes tiesas locekli, līdz 2006. gadam bija viens no tiesnešiem, tad līdz 2007. gadam — tiesas priekšsēdētāja vietnieks. 2007. gadā G. Kūtris kļuva par Satversmes tiesas priekšsēdētāju, stājoties Aivara Endziņa vietā. Viņš šajā amatā atradās līdz 2014. gada februārim, kad G. Kūtri nomainīja Aija Branta, jo viņam beidzās maksimālais 10 gadu termiņš Satversmes tiesas tiesneša amatā.

## Politiskā darbība
Bija Padomju Savienības Komunistiskās partijas biedrs no 1982. gada.

2014. gadā G. Kūtris bija partijas "No sirds Latvijai" veidotāju skaitā. No tās saraksta rudenī ievēlēts 12. Saeimā. 12. Saeimā kļuva par Saeimas sekretāra biedru Saeimas prezidijā.
2018. gada maijā paziņoja, ka izstājas no partijas "No sirds Latvijai" un 13. Saeimas vēlēšanās kandidēs no Zaļo un Zemnieku savienības, jo "politiskā spēka programmā ir tās pašas vērtības, tajā skaitā konservatīvās, kuras viņš pārstāv, un atšķirības ir vien niansēs". Tika minēts, ka viņš varētu kļūt par Latvijas Zaļās partijas biedru. 13. Saeimas vēlēšanās G. Kūtris nesaņēma pietiekošu vēlētāju atbalstu, lai tiktu ievēlēts Saeimā.

2020. gada nogalē G. Kūtris pretendēja uz Satversmes tiesas tiesneša amatu, taču netika ievēlēts.

2022. gadā notikušajās Saeimas vēlēšanās G. Kūtri ievēlēja par 14. Saeimas deputātu no Zaļo un Zemnieku savienības.

Pēc Evikas Siliņas valdības apstiprināšanas jaunā koalīcija vienojās, ka ZZS iegūs Saeimas priekšsēdētāja amatu, kam apvienība virzīja G. Kūtri. Intervijās pirms ievēlēšanas viņš atzina par pieņemamu politiķu "konsultēšanos ar apsūdzētiem un tiesātiem personāžiem", kas liedza iegūt amatu — 2023. gada 20. septembrī notikušajās vēlēšanās G. Kūtris neguva pietiekošu deputātu atbalstu.

## Privātā dzīve
Precējies, divi bērni. Pārvalda latviešu, latgaliešu, angļu un krievu valodu, brīvajā laikā nodarbojas ar puķkopību, jo sevišķi ar gladiolu šķirņu kolekcionēšanu.

## Atsauces

## Ārējās saites
* Satversmes tiesas informācija